**D Ô V O D O V Á S P R Á VA**

**Všeobecná časť**

Štátne hmotné rezervy sú upravené zákonom č. 372/2012 Z. z. o štátnych hmotných rezervách a o zmene a doplnení zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov (ďalej len „zákon“). Zákon nadobudol účinnosť 1. januára 2013. Na základe aplikácie uvedeného zákona v praxi sa vyselektoval okruh ustanovení, ktoré v súčasnosti vyžadujú zapracovanie legislatívnych zmien a úprav. Správa štátnych hmotných rezerv Slovenskej republiky (ďalej len „Správa rezerv“) v súvislosti s vyššie uvedeným pripravila návrh zákona o štátnych hmotných rezervách (ďalej len „návrh zákona“).

Štátne hmotné rezervy sa rozdeľujú do troch kategórií:

* hmotné rezervy - najmä na zabezpečenie energetickej a potravinovej bezpečnosti Slovenskej republiky a na riešenie krízovej situácie,
* mobilizačné rezervy - na plnenie opatrení hospodárskej mobilizácie,
* pohotovostné zásoby - určené na okamžitú pomoc pri záchrane životov, zdravia a majetku obyvateľstva postihnutého rôznymi druhmi mimoriadnych udalostí.

Návrh zákona upravuje široký okruh vzťahov súvisiacich so štátnymi hmotnými rezervami. Predovšetkým precizuje pojmy spoločné pre všetky druhy štátnych hmotných rezerv a zohľadňuje potrebu úpravy niektorých vzťahov ustálených aplikačnou praxou.

Na základe skúseností z praxe a v rámci vykonávania úloh štátu prostredníctvom dcérskej akciovej spoločnosti, ktorá je v 100 % vlastníctve štátu, a v ktorej vykonáva Správa rezerv zakladateľské funkcie, sa v návrhu zákona zabezpečuje exekučná imunita štátnym hmotným rezervám a majetku štátu v správe Správy rezerv.

Návrh zákona zavádza nový pojem „Plán tvorby štátnych hmotných rezerv“ (ďalej len „plán tvorby“). Prostredníctvom plánu tvorby sa zjednotí proces tvorby štátnych hmotných rezerv pre všetky druhy štátnych hmotných rezerv. Plán tvorby sa bude predkladať vláde Slovenskej republiky (ďalej len „vláda“) na schválenie.

V návrhu zákona sa upravujú niektoré aspekty použitia a hospodárenia s hmotnými rezervami, rozširujú sa možnosti použitia mobilizačných rezerv a pohotovostných zásob pri povodňových aktivitách. Návrh zákona ukladá povinnosť určenia podmienok, údržby, ošetrenia a konzervácie v zmluvách o výpožičke a v zmluvách o nájme mobilizačných rezerv a pohotovostných zásob a zároveň rozširuje okruh zmluvných partnerov, s ktorými môže Správa rezerv uzatvoriť nájomnú zmluvu. Ustanovuje povinnosti ochraňovateľov pri ochraňovaní mobilizačných rezerv a pohotovostných zásob (zavedenie plánu údržby, preskúšania) smerujúce k efektívnosti, transparentnosti a kontrole vynakladaných finančných prostriedkov z verejných zdrojov.

Ďalej mení proces oceňovania pri vyčleňovaní mobilizačných rezerv a pohotovostných zásob, dopĺňa komodity mobilizačných rezerv, pri ktorých je možné spoločné skladovanie vedúce k efektívnosti ich obmien.

V rámci sankčného aparátu upresňuje skutkové podstaty jednotlivých deliktov a rozširuje okruh delikventov. Veľká časť poznámok pod čiarou sa zosúlaďuje s aktuálnym právnym stavom.

Na základe povinnosti členských štátov Európskej únie implementovať Smernicu Rady 2009/119/ES zo 14. septembra 2009, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov do národnej legislatívy najneskôr do konca roka 2012, boli transponované do zákona č. 373/2012 Z. z. o núdzových zásobách ropy
a ropných výrobkov a o riešení stavu ropnej núdze a o doplnení zákona č. [309/2009 Z. z.](https://www.slov-lex.sk/pravne-predpisy/SK/ZZ/2009/309/) o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (ďalej len „zákon č. 373/2012 Z. z.“) príslušné ustanovenia predmetného právneho aktu Európskej únie. Zákonom č. 218/2013 Z. z. o núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov, ktorý nahradil zákon č. 373/2012 Z. z., bol vytvorený nový model tvorby, udržiavania a financovania núdzových zásob. Z uvedeného dôvodu bola transpozičná príloha vypustená z návrhu zákona.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

**Osobitná časť**

**K Čl. I**

**K § 1**

Vymedzuje sa pôsobnosť zákona.

**K § 2**

Vymedzujú sa pojmy spoločné pre účel tohto zákona.

**K § 3**

Definujú sa štátne hmotné rezervy. Vymedzuje sa účel použitia štátnych hmotných rezerv, ich rozdelenie a vlastníctvo k nim.

Určuje sa, že štátne hmotné rezervy a majetok štátu v správe Správy rezerv nepodliehajú žiadnej forme núteného výkonu rozhodnutia a nemôžu byť predmetom záložného práva ani iného vecného práva k cudzej veci. Určuje sa, že nehnuteľný majetok vo vlastníctve právnických osôb, ktorých zakladateľom je Správa rezerv, nepodlieha žiadnej forme núteného výkonu rozhodnutia a bez písomného súhlasu Správy rezerv nemôže byť predmetom záložného práva  ani iného vecného práva k cudzej veci.

**K § 4**

Vymedzuje sa príslušnosť Správy rezerv pri starostlivosti o štátne hmotné rezervy v súlade s definovanými pojmami.

Ustanovujú sa formy finančných nástrojov zabezpečenia štátnych hmotných rezerv a definuje sa pojem finančná zábezpeka pre účely tohto zákona.

**K § 5**

Ustanovuje sa podmienka tvorby štátnych hmotných rezerv na základe plánu tvorby štátnych hmotných rezerv, obsah plánu tvorby štátnych hmotných rezerv a termín jeho predkladania Správou rezerv na schválenie vláde a tiež participácia ústredných orgánov štátnej správy pri jeho zostavovaní.

**K § 6**

Vymedzujú sa hmotné rezervy ako prvý druh štátnych hmotných rezerv, ich zloženie, určenie a obdobie ich použitia.

Určuje sa, že návrhy položiek hmotných rezerv, ich minimálne limity a orientačné cieľové stavy a ich prípadnú zmenu schvaľuje vláda.

Určuje sa možnosť vyskladnenia zásob hmotných rezerv bez súhlasu Správy rezerv v potrebných a nepredvídateľných prípadoch, podmienky takéhoto vyskladnenia a situácia, kedy sa vyskladnenie hmotných rezerv bez súhlasu Správy rezerv považuje za neoprávnené použitie štátnych hmotných rezerv.

**K § 7**

Vymedzuje sa obsah pojmu hospodárenie s hmotnými rezervami.

**K § 8**

Ustanovujú sa možnosti, podmienky, spôsoby, postupy a povinnosti Správy rezerv a ochraňovateľov pri obmene a zámene hmotných rezerv.

Ustanovuje sa, že zámenu položiek hmotných rezerv alebo ich častí za iné položky hmotných rezerv zabezpečuje Správa rezerv.

**K § 9**

Ustanovuje sa proces, prípady a spôsob uvoľňovania hmotných rezerv, riešenie následkov uvoľňovania hmotných rezerv a povinnosti a oprávnenia Správy rezerv pri uvoľňovaní hmotných rezerv.

**K § 10**

Ustanovujú sa podmienky rozhodnutia Správy rezerv o presune hmotných rezerv k inému ochraňovateľovi a podmienky rozhodnutia Správy rezerv o preradení hmotných rezerv do iného druhu štátnych hmotných rezerv.

**K § 11**

Vymedzujú sa mobilizačné rezervy ako druhý druh štátnych hmotných rezerv ich určenie a vlastníctvo k nim.

Ustanovujú sa obligatórne dôvody použitia mobilizačných rezerv pri riešení krízových situácií a vymedzuje sa ochraňovateľ mobilizačných rezerv.

Určuje sa spôsob tvorby mobilizačných rezerv, postup, lehoty a povinnosti Správy rezerv, príslušných ústredných orgánov štátnej správy a ochraňovateľov pri vytváraní požiadaviek na tvorbu mobilizačných rezerv, opodstatnenosť a ochraňovanie mobilizačných rezerv v stave bezpečnosti, ich použitie a postupy po ich použití.

Určujú sa vzťahy Správy rezerv, ústredných orgánov štátnej správy a ochraňovateľovv prípade zrušenia ochraňovateľa ako subjektu hospodárskej mobilizácie a postup Správy rezerv a ochraňovateľov pri vyhlásení konkurzu alebo povolení reštrukturalizácie na majetok ochraňovateľa alebo vstupe ochraňovateľa do likvidácie.

**K § 12**

Vymedzuje sa obsah pojmu hospodárenie s mobilizačnými rezervami.

**K § 13**

Ustanovujú sa podmienky ochraňovania, skladovania, preskúšania a zabezpečenia technickej spôsobilosti mobilizačných rezerv.

**K § 14**

Ustanovuje sa postup, spôsob, lehoty, podmienky zabezpečenia obmeny zložením finančnej zábezpeky a povinnosti Správy rezerv, príslušných ústredných orgánov štátnej správy a ochraňovateľov pri obmene mobilizačných rezerv.

**K § 15**

Ustanovuje sa postup, spôsob, lehoty, finančné podmienky zabezpečenia zámeny a povinnosti Správy rezerv, príslušných ústredných orgánov štátnej správy a ochraňovateľov pri zámene mobilizačných rezerv.

**K § 16**

Ustanovuje sa okruh osôb, ktorým môže dať Správa rezerv mobilizačné rezervy do výpožičky, maximálna doba trvania výpožičky, postup pri uzatváraní písomnej zmluvy o výpožičke mobilizačných rezerv a povinnosti vypožičiavateľa pred skončením výpožičky.

Určuje sa po uplynutí doby výpožičky možnosť Správy rezerv prenechať doterajší predmet výpožičky do nájmu.

**K § 17**

Ustanovuje sa okruh osôb, ktorým môže dať Správa rezerv mobilizačné rezervy do nájmu postup pri uzatváraní písomnej zmluvy o nájme a pri predĺžení nájmu, spôsob určenia nájomného, skončenie nájmu v konkrétnych zákonom ustanovených situáciách a povinnosti nájomcu pred skončením nájmu.

**K § 18**

Ustanovuje sa dôvod vyčlenenia mobilizačných rezerv a postup ochraňovateľov, príslušných ústredných orgánov štátnej správy a Správy rezerv pri vyčleňovaní mobilizačných rezerv, pri presune mobilizačných rezerv alebo pri preradení mobilizačných rezerv a spôsob ocenenia mobilizačných rezerv.

**K § 19**

Vymedzujú sa pohotovostné zásoby podľa určenia ako tretí druh štátnych hmotných rezerv. Ustanovujú sa obligatórne dôvody použitia pohotovostných zásob a ich rozdelenie na návratné a nenávratné.

**K § 20**

Ustanovuje sa okruh osôb oprávnených rozhodovať o použití pohotovostných zásob, postup okresného úradu a obce pri uplatňovaní požiadaviek na použitie pohotovostných zásob, obsah písomnej žiadosti na použitie pohotovostných zásob, postup pri vyhotovení protokolu o škode, postup pri vrátení návratných pohotovostných zásob. Vymedzuje sa možnosť Správy rezerv rozhodnúť aj o inom použití pohotovostných zásob než sú vymedzené obligatórne dôvody použitia pohotovostných zásob v § 19 ods. 1 zákona a obligatórne písomné rozhodnutie Správy rezerv pri použití a inom použití pohotovostných zásob podľa odseku 1 a odseku 10. Napokon sa vymedzuje použitie pohotovostných zásob bez rozhodnutia Správy rezerv alebo v rozpore s takýmto rozhodnutím ako neoprávnené použitie štátnych hmotných rezerv.

**K § 21**

Vymedzuje sa obsah pojmu hospodárenie s pohotovostnými zásobami.

**K § 22**

Ustanovujú sa podmienky ochraňovania, skladovania, preskúšania a zabezpečenia technickej spôsobilosti pohotovostných zásob.

**K § 23**

Ustanovuje sa postup, spôsob, lehoty, podmienky zabezpečenia obmeny zložením finančnej zábezpeky a povinnosti Správy rezerv a ochraňovateľov pri obmene pohotovostných zásob.

**K § 24**

Ustanovuje sa postup, spôsob, lehoty, finančné podmienky zabezpečenia zámeny a povinnosti Správy rezerv a ochraňovateľov pri zámene pohotovostných zásob.

**K § 25**

Ustanovuje sa okruh osôb, ktorým môže dať Správa rezerv návratné pohotovostné zásoby do výpožičky, maximálna doba trvania výpožičky, postup pri uzatváraní písomnej zmluvy o  výpožičke pohotovostných zásob a povinnosti vypožičiavateľa pri výpožičke ako aj pred skončením výpožičky. Určuje sa po uplynutí doby výpožičky možnosť Správy rezerv prenechať doterajší predmet výpožičky do nájmu.

**K § 26**

Ustanovuje sa okruh osôb, ktorým môže dať Správa rezerv návratné pohotovostné zásoby do nájmu, postup pri uzatváraní písomnej zmluvy o nájme a pri predĺžení nájmu, spôsob určenia nájomného, skončenie nájmu v konkrétnych zákonom ustanovených situáciách.

**K § 27**

Ustanovujú sa dôvody a podmienky presunu pohotovostných zásob k inému ochraňovateľovi, dôvod a podmienky preradenia pohotovostných zásob do iného druhu štátnych hmotných rezerv a povinnosť ochraňovateľa po rozhodnutí Správy rezerv o preradení pohotovostných zásob alebo o presune pohotovostných zásob ich ochraňovať až do prevzatia iným ochraňovateľom.

**K** **§ 28**

Vymedzuje sa dôvod vyčlenenia pohotovostných zásob a spôsob ich ocenenia.

**K § 29**

Ustanovujú sa pravidlá pre financovanie tvorby a hospodárenia so štátnymi hmotnými rezervami. Ich tvorba a hospodárenie sa uhrádza zo záväzných limitov výdavkov kapitoly Správy rezerv na príslušný rozpočtový rok.

Správa rezerv poskytuje za účelom naplnenia ustanovení § 29 ústredným orgánom štátnej správy potrebnú súčinnosť, a to najmä pri koncipovaní metodiky výpočtu objemu požadovaných finančných prostriedkov.

Pre výdavky súvisiace s tvorbou štátnych hmotných rezerv na základe požiadaviek ústredného orgánu štátnej správy platí, že ak príslušný ústredný orgán štátnej správy nebude mať dostatočné finančné prostriedky na krytie požiadaviek na tvorbu štátnych hmotných rezerv v zmysle § 5 ods. 5, oznámi túto skutočnosť bezodkladne Správe rezerv. Notifikáciou podľa predchádzajúcej vety sa má za to, že príslušný ústredný orgán štátnej správy netrvá na svojich požiadavkách voči Správe rezerv a z tohto dôvodu nebude limit výdavkov ústrednému orgánu štátnej správy v etape prípravy návrhu rozpočtu upravený v prospech Správy rezerv, resp. v priebehu roka finančné prostriedky určené na krytie pôvodných požiadaviek nebudú viazané rozpočtovým opatrením v prospech Správy rezerv.

V opačnom prípade po vznesení požiadaviek v súlade s § 5 ods. 5 a po pridelení limitu výdavkov ústrednému orgánu štátnej správy platí, že finančné prostriedky na krytie požiadaviek budú účelovo určené len na zabezpečenie požiadaviek vznesených ústrednými orgánmi štátnej správy, t.j. Správa rezerv nie je oprávnená použiť tieto finančné prostriedky iným spôsobom.

V prípade potreby môžu byť prostriedky z bežných účtov použité aj na financovanie investičných akcií Správy rezerv po predchádzajúcom súhlase Ministerstva financií Slovenskej republiky.

Vymedzujú sa pravidlá vyporiadania preddavkov poskytnutých Správou rezerv a určuje sa lehota na ich vyporiadanie.

Ustanovuje sa možnosť Správy rezerv započítať vzájomné pohľadávky vzniknuté pri obmenách a zámenách štátnych hmotných rezerv bez predchádzajúceho súhlasu Ministerstva financií Slovenskej republiky.

**K § 30**

Ustanovujú sa všeobecné povinnosti ochraňovateľov spoločné pre všetky druhy štátnych hmotných rezerv.

Ustanovuje sa súhrn činností spadajúcich do pojmu ochraňovanie.

**K § 31**

Ustanovujú sa výšky pokút a postup ich ukladania za porušenie povinností ustanovených týmto zákonom.

**K § 32**

Ustanovujú sa všeobecné povinnosti vybraných subjektov pri zabezpečení úloh podľa tohto zákona.

**K § 33**

Vylučuje sa všeobecná pôsobnosť správneho poriadku na tento zákon, ak tento zákon neustanovuje inak.

**K § 34**

Ustanovuje sa prechodné ustanovenie na vyriešenie právnych vzťahov vyplývajúcich zo zákona č. 372/2012 Z. z. o štátnych hmotných rezervách a o doplnení zákona č. 25/2007 Z. z., ktorý tento zákon ruší.

**K § 35**

Ustanovuje sa termín zostavenia prvého návrhu plánu tvorby štátnych hmotných rezerv.

**K § 36**

Zrušuje sa doterajšia právna úprava štátnych hmotných rezerv - zákon č. 372/2012 Z. z. o štátnych hmotných rezervách a o doplnení zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov.

**K § 37**

 Navrhuje sa účinnosť zákona.